Mihai Trăistariu nu se dă bătut, vrea să aducă României Trofeul Eurovision! Însă, spre marea lui dezamăgire, nimeni nu i-a mai compus o piesă foarte bună, de calibrul "Tornero", care i-a adus locul 4 la ediția din 2006. În exclusivitate pentru Playtech Știri, solistul ne-a dezvăluit povestea nespusă din spatele cântecului cu încasări de peste un milion de euro. Și acum, la 18 ani de la notabila performanță, Mihai Trăistariu mai primește bani în cont.
Solistul Mihai Trăistariu ne-a dezvăluit, exclusiv pentru Playtech Știri, povestea piesei "Tornero" difuzată în întreaga lume, chiar și în prezent, după 18 ani:
"Piesa are o poveste foarte frumoasă. Eu făcusem deja o obsesie pentru Eurovision, mersesem și cu trupa Valahia, de trei ori, de două ori singur, era a șasea oară cu Tornero, în 2006. În toamna lui 2005, eu le-am dat temă mai multor compozitori din țară, 8 studiouri au lucrat pentru mine piese pentru Eurovision. Tornero a fost compusă de Eduard Cârcotă, pe atunci un băiat din Focșani, pe care îl cunoscusem cu două luni înainte. Voia să-mi facă o piesă gratuit. I-am spus să fie pentru Eurovision. Am venit în studioul lui, mi-a plăcut ce am auzit. Iar când au fost toate piesele gata, le-am pus pe Yahoo Messenger, aveam 1.000 de fani acolo. Era prin octombrie 2005, aveam voie să o fac publică. În urma acestui sondaj printre fani, dintre toate cântecele compuse pentru mine, pentru Eurovision, au votat cu Tornero cam 60% dintre persoane. Și au ales bine. E o idee bună să procedez la fel și pe viitor, să fie selectată tot de oameni".
Citiți și:
Mihai Trăistariu ne-a spus și ce înseamnă, de fapt, "Tornero", titlul melodiei care i-a adus locul 4 la Eurovision, în 2006, și care l-a îmbogățit, peste noapte, din difuzările la posturile de radio internaționale. În plus, i-a crescut brusc și onorariul la spectacole:
"Piesa nu este o capodoperă, vreo grozăvie, dar este comercială, foarte ritmată, perfectă pentru Eurovision. Titlul este în italiană, înseamnă "Mă voi întoarce", iar refrenul este tot în italiană, sună așa: "Mă întorc, voi reveni/, Îți voi da viața mea/, Tu te vei întoarce/, Tu te vei întoarce/, Tu vei fi mereu a mea/. Iar strofele sunt în engleză".
Citiți și:
Piesa "Tornero" a înregistrat din difuzări peste un milion de euro, uriașa sumă fiind însă împărțită de Mihai Trăistariu cu textierii, compozitorul și cu cei de la casa de producție. Și acum, la 18 ani de la notabila performanță, solistul se mai trezește cu bani în cont:
"Se spune că un artist trăiește toată viața dintr-un hit major, dar nu e adevărat, nu e chiar așa. Atunci, am primit peste un milion de euro din difuzarea "Tornero", pentru că a depășit granițele țării, a fost difuzată în 30 de țări. Banii s-au împărțit la întreaga echipă. A fost perioada mea de glorie, mi-am făcut firmă de taxi în Constanța, aveam 64 de taxiuri. Și acum mai primesc câte 100 de euro, la ceva vreme. Bineînțeles, nu mai sunt sumele de acum 18 ani, dar să te trezești cu bani veniți din nimic este foarte bine. Nu m-aș baza însă pe ei. Dacă aș mai avea niște piese de-astea, ar fi tare bine. La solista Inna putem vorbi de sume enorme din difuzările internaționale, ea are foarte multe piese", ne-a mai spus Mihai Trăistariu, în exclusivitate pentru Playtech Știri.
Mihai Trăistariu înregistrează însă venituri frumușele nu numai din muzică, ci și din turism. Anual, el își închiriază cele șase apartamente pe care le deține în Mamaia, câștigurile pentru fiecare sezon estival ridicându-se la peste 30.000 de euro.